**ТЕМА 5. ЗАЩИТА НА НАСЕЛЕНИЕТО И КРИТИЧНА ИНФРАСТРУКТУРА И УЧАСТИЕ НА ВЪОРЪЖЕНИТЕ СИЛИ В СПАСИТЕЛНИ И ЕВАКУАЦИОННИ ДЕЙНОСТИ.**

**УЧЕБНИ ВЪПРОСИ:**

**1.Критична инфраструктура.**

**2. Спасителни дейности с участието на въоръжените сили.**

**3. Евакуационни дейности**

Въоръжените сили и българската армия са неделима част от народа и държавата. Българската армия има за главна задача да гарантира суверенитета, сигурността и независимостта на държавата и да запази нейната териториална цялост.

През последните години измененията в политическата и стратегическата обстановка налагат извода, че заплахата от конфликти и агресии отстъпват място на кризи и рискове, при които въоръжените сили ще се използват за поддържане на мира и сигурността, за защита на населението, възстановяване и опазване на околната среда, ликвидиране на последствията от стихии, бедствия и промишлени аварии.

**1. Критична инфраструктура.**

Под понятието **„Критична инфраструктура”** се разбира система от съоръжения, услуги и информационни системи, чието спиране, неизправно функциониране или разрушаване би имало сериозно негативно въздействие върху здравето и безопасността на населението, околната среда, националното стопанство или върху ефективното функциониране на държавното управление.

Съгласно Директива 2008/114/ЕО "критична инфраструктура" означава елемент, система или части от нея, намиращи се в държавите-членки на ЕС, които са от основно значение за поддържането на жизненоважни обществени функции, здравето, безопасността, сигурността, икономическото или социалното благосъстояние на населението и чието нарушаване или унищожаване би имало значителни последици в дадената държава-членка в резултат на невъзможността да се запазят тези функции, а "европейски критични инфраструктури" (ЕКИ) означава критични инфраструктури, намиращи се в държавите-членки, чието нарушаване на функционирането или унищожаването ú би имало значителни последици за две или повече държави-членки.

Регистърът на критичната инфраструктура (РКИ) е сложна информационна система с централизирано управление и множество потребители – министерства, областни и общински администрации. Системата на РКИ е силно динамична и променлива структура и организация.

Утвърдените сектори, в които се определят обекти от критичната инфраструктура са:

1.Енергетика.

2.Ядрена промишленост.

3.Информационни и комуникационни технологии.

4.Водоснабдяване.

5.Осигуряване с хранителни продукти.

6.Здравеопазване.

7.Финансова сфера.

8.Транспорт.

9.Лека, тежка и химическа промишленост.

10.Отбрана и отбранителна промишленост.

Установяването на потенциална ЕКИ се извършва от компетентния министър по следния ред:

1. Първоначален подбор на критичните инфраструктури в съответния сектор съобразно секторните критерии;

2. Определят се потенциалните ЕКИ, като значимостта на последиците се определя съобразно междусекторните критерии;

3. За потенциалните ЕКИ се отчитат степен на нарушаване, време за възстановяване и наличието на алтернативи.

За всяка установена потенциална ЕКИ се съобщава на държавите - членки на ЕС, които могат да бъдат значително засегнати.

**Потенциално опасният обект** предизвиква преки човешки и материални загуби. Отличителна черта на обекта от Критичната инфраструктура е това, че неговата загуба води /и/ до косвени загуби, изразяващи се преди всичко в спад на качеството на живота на населението - намаляване или затрудняване доставката на стоки и услуги /медицински, електроснабдяване и водоснабдяване, транспортни, съобщителни и др. /, смущение в системата за управление и т.н. Наличието на косвени загуби е същностната характеристика, по която даден обект да се причисли към **Критичната инфраструктура**. По това, каква територия е засегната от косвените загуби, се говори за Общинска КИ, Областна, Национална /ведомствена/ и Европейска критична инфраструктура.

Когато обектите са от изключителна важност и мащабите на въздействието са значими те се определят като **стратегически обекти**.

Списъкът на стратегическите обекти в секторите на отбраната, вътрешната сигурност и икономиката се определя от Министерския съвет на Република България.

Какво може да бъде въздействието върху дадена инфраструктура или стратегически обект, за да го превърне в критична инфраструктура.

* природни бедствия и аварии;
* изменения, произтичащи от човешката дейност;
* въздействие на терористични атаки.

Устойчивостта на КИ можем да разглеждаме, като възможността й да запазва основните си функционални характеристики при нисък риск за работещите в нея или намиращите се под нейно въздействие хора.

Защитата на критичната инфраструктура от въоръжените сили е регламентирана в Закона за отбраната и въоръжените сили на Република България. Въоръжените сили изпълняват задачите по охрана и отбрана на тези обекти при условия и по ред, определени в оперативните планове.

Участието на военни формирования в предотвратяване на терористични актове и в ликвидиране на последиците от тях се извършва в съответствие с планове за действие в тези условия. Те могат да вземат участие в отбраната на обекти от критичната инфраструктура (КИ) и в преодоляването на последиците от терористични актове, настъпили на територията на съседни държави, при условия и по ред, определени с международен договор.

Местната власт има съществена роля при осъществяването на мероприятията по защита на критичната инфраструктура. Областните управители и кметовете на общините в съответните административно-териториални единици осъществяват подготовката на икономиката и населението за отбрана, като организират и ръководят мероприятията за защита на населението и икономиката при бедствия и във военно време.

Превенцията на КИ представлява система от мероприятия, провеждани от министерства, ведомства, организации, юридически лица и др., насочени към елиминиране на една или няколко вида опасности. Тя има за цел да снижи до минимум влиянието на неблагоприятните фактори, вредни въздействия и природни бедствия и др., способстващи за срив в нейното функциониране. На базата на анализи и оценка на риска за възможни въздействия за дадения обект се определят силите и средствата, които ще позволят ефективно противодействие и защита на обекта.

Защитата и осигуряването на непрекъсната и устойчива работа на обектите от критичната инфраструктура се постига чрез съвместни действия от органите на Министерството на отбраната и структурите на Министерството на вътрешните работи. Задачи и отговорности имат и съответните ресорни министерства, който са собственици и управляват обектите.

**2. Спасителни дейности с участието на въоръжените сили.**

2.1 Ред за предоставяне на сили и средства за оказване на помощ на населението при бедствия

На територията на Република България е възможно възникването на различни по вид бедствия, които могат да предизвикат значителни загуби на човешки и материални ресурси и да окажат неблагоприятно влияние на националната сигурност и стабилност в региона. Прогнозата на възможните събития показва, че тяхното проявление ще доведе до сериозни затруднения в нормалната работа на инфраструктурата в районите на бедствия, ще се нарушат жизненоважни системи за управление и нормалното функциониране на националното стопанство и условията за живот на населението.


Характерът на последствията от вероятните бедствия и аварии изисква готовност за използване на всички способи и средства за защита на населението и националното стопанство и провеждане на предварителни мероприятия за тяхното недопускане и намаляване на вредното им въздействие.

Операциите по търсене и спасяване са операции, при които се използват сили и средства за откриване местонахождението на хора, попаднали в бедствено положение, и за извеждането им на безопасно място или в лечебно заведение.

Мястото на формированията от БА при спасителни дейности се определя в зависимост от създалата се обстановка. Те могат да действат самостоятелно, когато това е възможно и съвместно при сложна обстановка във взаимодействие с формированията от Главна дирекция "Пожарна безопасност и защита на населението" и органите на местната администрация и местното самоуправление.

Помощта за всеки кораб, самолет или човек, изпаднали в беда, обслужва национални интереси и е установена международна практика, базираща се на традиционните хуманитарни задължения и международното право.

Реда за предоставяне на сили и средства за оказване на помощ на населението при бедствия е показана на схемата:



2.2 Компоненти на системата за търсене и спасяване

* комуникации за търсене и спасяване в района и с други служби за търсене и спасяване;
* спасителен координационен център (RCC/СКЦ) за координация на действията на службите за търсене и спасяване (ТиС);
* оборудване за търсене и спасяване, включително и подразделенията със специализирано оборудване и обучен личен състав, както и други ресурси, които могат да се използват за провеждане на операции за търсене и спасяване;
* назначен Координатор (SC) на мястото на събитието, ако е необходимо, за координиране на действията в мястото на събитията на всички участващи съоръжения;
* поддържащи съоръжения, които осигуряват действията в подкрепа на операциите за търсене и спасяване.

2.3 Търсене и спасяване на пострадали вследствие на авиационна катастрофа

Министерството на отбраната (МО) е готово да помага на изпадналите в бедствие хора, въздухоплавателни и плавателни средства. Специализираните ресурси на МО (ВВС) за търсене и спасяване включват самолети и вертолети. При широкомащабно бедствие могат да се предоставят и допълнителни военни ресурси във вид на военна помощ за гражданските власти.

Въздухоплавателните средства на МО се контролират от поста за ТиС на ВМС/ВВС. Той управлява и военното участие в операциите по ТиС по искане на българските власти или на съседни спасителни координационни центрове

2.4 Операции по търсене и спасяване на пострадали в природни бедствия, аварии и катастрофи

При използването на формирования от Сухопътните войски (СВ) в ликвидиране на последствията от кризи от невоенен характер са възприети няколко основни принципа:

**Първият** от тях е, че за оказване на помощ на населението при бедствия, аварии и катастрофи са определени сформирани за целите отделни формирования.

**Вторият принцип** е, че формированията нарастват усилията на другите държавни органи и местната администрация.

**Третият принцип** е, че формированията са планирани на териториален принцип.

**Четвъртият принцип** касае управлението на формированията от Сухопътните войски. То се осъществява в общата система за управление на действията, но от военен представител, който получава задачите от ръководителя на действията на място.

2.5 Търсене и спасяване по море

Министерство на отбраната (ВМС/ВВС) предоставят свои сили и средства за целите на търсене и спасяване по искане на МСКЦ-Варна, които може и да не са специализирани за търсене и спасяване, тъй като са предназначени основно за военни цели.

Министерството на отбраната (ВМС) помага на МСКЦ, като осигурява, според възможностите, следните средства: военноморската брегова система за следене, комуникации и сигнализиране, дежурните военноморски единици (кораб, вертолет), спасителните кораби и съоръжения; високоскоростните военни кораби и катери за отдалечени местопроизшествия и водолазни екипи.

**3. Евакуационни дейности**

Евакуация и/или разсредоточаване е организирано извеждане на хора и животни от застрашени райони и обекти и настаняването и осигуряването им на безопасно място. Примери за това са евакуациите на сгради, намиращи се в пожар, градове по време на военно нападение или наводнение, земетресения и други.

Евакуацията и разсредоточаването могат да бъдат:

* незабавни - при земетресения, ядрена или радиационна обстановка, инциденти с опасни вещества и материали, самолетни катастрофи, горски пожари и други опасности,
* след предупреждение и оповестяване - наводнения, урагани, бури, снегонавяване и обледенявания.

През Българската армия разполага с формирования за овладяване и/или преодоляване на последствията от бедствия, дислоцирани на територията на цялата страна. Тези формирования са обособени в следните групи:

* за ликвидиране на последствията при авария в АЕЦ „Козлодуй”;
* за действие при промишлени аварии;
* за гасене на пожари;
* за действие при наводнения;
* за действие при земетресения;
* за действие при зимни условия;
* за разузнаване и унищожаване на невзривени боеприпаси.

В интерес на държавата Българската армия участва в дейностите по защита на населението и критичната инфраструктура от природни и промишлени опасни събития.

Природни опасни събития са: земетресения, наводнения, суша, свлачища и срутвания, горски и полски пожари, градушки, снежни и прашни бури, обледявания, морски щорм, огнища на заразни болести и епидемии по хората, животните и растенията.

Антропогенни (предизвикани от човека) опасни събития са производствени, транспортни или терористични опасни за живота на хората и целостта на критичната инфраструктура събития.

Разсредоточаване на населението е организирано извеждане, извозване и настаняване в извънградската зона на работниците и служителите и техните семейства от стопанските обекти, които продължават производствената си дейност във военно време, в определени градове и селища, разположени близо до тях, от населени места, застрашени от катастрофални наводнения, както и някои отделно стоящи обекти. При разсредоточаването е в сила принципът "Местоработата в града, местоживеене в безопасна извънградска зона".

Участието на въоръжените сили за евакуация на населението се извършва само при определени ситуации и условия, който трябва да са планирани и определени като сили и средства в предварително изготвени планова за защита на населението при бедствия.

Гражданската защита на населението е система от хуманитарни дейности със социален, икономически и технически характер, осъществявани с цел защита на населението и националното стопанство в мирно и военно време, недопускане и намаляване на загубите и вредните последици, провеждане на спасителни и аварийни дейности, осигуряване на необходимите условия за оцеляване и подпомагане при бедствия, аварии, катастрофи и въоръжени конфликти.

Дейностите по защита на населението и националното стопанство в мирно и военно време се осъществяват съвместно от държавните органи, органите на местното самоуправление и местната администрация, търговските дружества, организациите и гражданите.

**ЗАКЛЮЧЕНИЕ**

Нашата страна гради националната си сигурността в рамките на колективната отбрана на НАТО и общата политика за сигурност и отбрана на Европейския съюз. Повишаването на стандарта на живот и осигуряването на нормален и мирен начин на живот на всички граждани на страната е основна задача на държавата. Израз на стремежа за постигане на тези цели е поставянето на все повече задачи на Въоръжените сили в мирно време. Такива задачи са защитата на българската и европейска критична инфраструктура и защита на населението при бедствия и аварии със силите и средствата на армията.